CELEX: 62007CJ0198
Language: lv
Date: 2008-12-22
Title: Tiesas spriedums (ceturtā palāta) 2008. gada 22.decembrī. # Donal Gordon pret Eiropas Kopienu Komisiju. # Apelācija - Karjeras attīstības ziņojums - Prasība atcelt tiesību aktu - Interese celt prasību - Ierēdnis, kuram ir pilnīga pastāvīga invaliditāte. # Lieta C-198/07 P.

TIESAS SPRIEDUMS (ceturtā palāta)
      2008. gada 22. decembrī
      Lieta C‑198/07 P
      Donal Gordon
      pret
      Eiropas Kopienu Komisiju
      Apelācija – Karjeras attīstības ziņojums – Prasība atcelt tiesību aktu – Interese celt prasību – Ierēdnis, kuram ir pilnīga pastāvīga invaliditāte
      Priekšmets Apelācijas sūdzība par Eiropas Kopienu Pirmās instances tiesas 2007. gada 7. februāra spriedumu lietā T‑175/04 Gordon/Komisija (Krājums‑CDL, I‑A‑0000. un II‑0000. lpp.), lūdzot atcelt šo spriedumu
      
      Nolēmums Spriedumu daļēji atcelt.
      
      
      Kopsavilkums
      1.        Ierēdņi – Prasība – Interese celt prasību
      (Civildienesta noteikumu 53., 78., 90. un 91. pants; VIII pielikuma 13.–16. pants)
      2.        Ierēdņi – Novērtējums – Apvienotā novērtējumu komiteja
      (Civildienesta noteikumu 43. pants)
      1.        Ierēdnis, kas, pamatojoties uz Civildienesta noteikumu 53. un 78. pantu, ir pensionēts pilnīgas pastāvīgas invaliditātes dēļ
         pēc prasības celšanas par savu karjeras attīstības ziņojumu, tomēr saglabā interesi apstrīdēt minēto ziņojumu.
      
      Pirmkārt, karjeras attīstības ziņojums neatkarīgi no tā lietderības nākotnē ir rakstveida un oficiāls pierādījums par ierēdņa
         veiktā darba kvalitāti. Šāds novērtējums nav vienkāršs konkrētajā laikposmā veikto pienākumu apraksts, bet tas ietver arī
         cilvēcisko īpašību, ko novērtējamā persona ir parādījusi, veicot savu profesionālo darbību, vērtējumu. Tādēļ katram ierēdnim
         ir tiesības uz to, ka viņa darbs, pamatojoties uz pareizi un taisnīgi sagatavotu novērtējumu, tiek oficiāli atzīts. Līdz ar
         to atbilstoši tiesībām uz efektīvu tiesību aizsardzību tiesā ierēdnim katrā ziņā ir jāatzīst tiesības apstrīdēt par viņu sagatavoto
         karjeras attīstības ziņojumu tā satura dēļ vai tādēļ, ka tas nav sagatavots saskaņā ar Civildienesta noteikumos paredzētajām
         normām.
      
      Otrkārt, lai gan ir tiesa, ka ierēdnis, attiecībā uz kuru Invaliditātes komiteja ir atzinusi, ka viņam ir pilnīga pastāvīga
         nespēja veikt savus pienākumus, automātiski tiek pensionēts saskaņā ar Civildienesta noteikumu 53. un 78. pantu, šāda ierēdņa
         situācija atšķiras no tāda ierēdņa situācijas, kurš ir sasniedzis pensijas vecumu, kurš ir atvaļinājies vai kurš ir atbrīvots
         no amata, jo runa ir par atgriezenisku situāciju. Ierēdnis, kuru skārusi šāda invaliditāte, kādu dienu, ņemot vērā Civildienesta
         noteikumu VIII pielikuma 16. pantu, var atsākt savu pienākumu pildīšanu Kopienu iestādēs. Šajā sakarā Civildienesta noteikumu
         53. pantā ietvertais vispārējais noteikums ir aplūkojams kopā īpašajiem noteikumiem, kas ietverti VIII pielikuma 13.–15. pantā.
         Ierēdņa, kam ir atzīta invaliditāte, darbība ir vienīgi apturēta, jo izmaiņas viņa situācijā iestādēs ir atkarīgas no tā,
         vai joprojām pastāv nosacījumi, kas pamatoja šo invaliditāti, ko var kontrolēt, veicot regulāras pārbaudes.
      
      Tā kā ierēdnis, kam atzīta pilnīga pastāvīga invaliditāte, var atjaunoties darbā iestādēs, viņam ir tādas pašas tiesības kā
         aktīvā nodarbinātībā esošam ierēdnim uz to, ka viņa karjeras attīstības ziņojums tiks sagatavots taisnīgi, objektīvi un atbilstoši
         parastās novērtēšanas noteikumiem. Atjaunošanās darbā gadījumā minētais ziņojums būtu lietderīgs ierēdņa novērtēšanai savā
         dienestā vai Kopienu iestādēs. Tas būtu konkrēts un oficiāls viņa spēju un viņa pieredzes darbā iestādēs pierādījums, uz kuru
         viņš varētu atsaukties. Tāpat tas dotu iespēju augstākstāvošam lēmējam salīdzināt kandidātu nopelnus iespējamās paaugstināšanas
         amatā vai pārcelšanas gadījumā.
      
      2.        Komisijas ieviestajā novērtēšanas sistēmā fakts, ka Apvienotā novērtējumu komiteja nav lēmusi par karjeras attīstības ziņojuma
         saturu, lai gan tai par to ir bijusi iesniegta sūdzība, ir būtisks šī ziņojuma sagatavošanas procesa pārkāpums, kas aizskar
         novērtējamā ierēdņa tiesības. Gadījumā, kad šai komitejai ir iesniegta sūdzība, karjeras attīstības ziņojuma pārbaude ir būtiska
         procesuāla prasība, nevis vienkārši formāls posms, jo, pirmkārt, minētā komiteja ir vienīgais novērtējuma procesā iesaistītais
         subjekts, kura sastāvā ir personāla pārstāvji, un, otrkārt, novērtētājam apelācijas instancē ir jāņem vērā tās sniegtais atzinums.